tartuNLP/wikipedia-smugri-20251201 huggingface dataset:
Notopterinae

Notopterinae on toinen teräkalojen (Notopteridae) kalaheimon alaheimoista. Siihen kuuluu kaksi sukua, "Notopterus" ja "Chitala", joissa on yhteensä seitsemän lajia. Niitä tavataan ainoastaan Aasiasta.
Jim Uhls

Jim Uhls on yhdysvaltalainen käsikirjoittaja, joka tunnetaan kirjoitustöistään elokuvissa "Fight Club" (1999) ja "Jumper" (2008). Hän valmistui Drake Universitystä vuonna 1979.
Xenomystinae

Xenomystinae on toinen teräkalojen (Notopteridae) kalaheimon alaheimoista. Siihen kuuluu kaksi sukua, "Papyrocranus" ja "Xenomystus", joissa on yhteensä kolme lajia. Niitä tavataan ainoastaan Afrikasta.
Fintiaanit

Fintiaanit () ovat amerikansuomalaisten ja Pohjois-Amerikan intiaanien yhteisten jälkeläisten muodostama kansanryhmä Isojenjärvien seuduilla Yhdysvaltain ja Kanadan rajan tuntumassa.
Fintiaanien asuma-alue ulottuu lännessä Pohjois-Minnesotasta Wisconsinin ja Yläjärven kautta Michiganin Yläniemimaalle ja Kanadan Ontarioon. Useimmat heistä asuvat pienissä kylissä. Heillä on omaperäinen kulttuuri, ja jotkut heistä puhuvat odžibwan kieltä, joka on heidän alkuperäinen intiaanikielensä. Suomen kieltä kylissä ei enää kuule. Monella fintiaanilla on kuitenkin suomalainen sukunimi, sillä alkuperäiset suomalaissiirtolaiset olivat miehiä. Suomalaisia ja intiaaneja yhdistävät metsä, viina ja sauna.
Useimmat fintiaanit ovat melko köyhiä. Heidän työllisyystilanteensa on vaikea, ja alkoholismi on yleistä. Valtaosa saa elantonsa työskentelemällä kasinolla.
Ftrace

ftrace () on Linux-ytimen funktiokutsujen seurantatyökalu. ftrace on lisätty ytimeen versiossa 2.6.27 ja sillä voi seurata melkein kaikkia ytimen funktioita. Seuranta ei aiheuta lisäkuormaa kun se ei ole käytössä. Alkuperäinen kehittäjä on Steven Rostedt. ftracea on laajennettu tukemaan myös muita seurattavia asioita kuten miten pitkään keskeytykset ovat kytkettynä pois päältä ja kauanko korkean prioriteetin tehtäviä ajetaan niiden herättämisen jälkeen.
ftracen keräämiä tietojen käsittelyyn on sovellusohjelmia kuten trace-cmd ja KernelShark.
Android-alustalla atrace käyttää ftracea keräämään ytimen tapahtumia.
Changing of Seasons

Changing of Seasons on suomalaisen rockyhtye Santa Cruzin kappale, joka julkaistiin ensimmäisenä singlenä yhtyeen neljänneltä studioalbumilta "Katharsis" 8. huhtikuuta 2019. Kappale on yhtyeen laulaja Archie Cruzin ja tuottaja Kane Churkon kirjoittama.
”Changing of Seasons” esitettiin ensimmäisen kerran livenä Tallinnassa 2. kesäkuuta 2019.
Tell Me Why (Santa Cruzin kappale)

Tell Me Why on suomalaisen rockyhtye Santa Cruzin kappale, joka julkaistiin toisena singlenä yhtyeen neljänneltä studioalbumilta "Katharsis" 21. toukokuuta 2019.”Tell Me Why” on yhtyeen laulaja Archie Cruzin ja tuottaja Kane Churkon kirjoittama.
Kappale esitettiin ensimmäisen kerran livenä Tallinnassa 2. kesäkuuta 2019.
Into the War

Into the War on suomalaisen rockyhtye Santa Cruzin kappale, joka julkaistiin kolmantena singlenä yhtyeen neljänneltä studioalbumilta "Katharsis" 21. elokuuta 2019. ”Into the War” on yhtyeen laulaja Archie Cruzin, tuottaja Kane Churkon, ja Rob Endlingin kirjoittama.
Kappale esitettiin ensimmäisen kerran livenä Tallinnassa 2. kesäkuuta 2019.
Testify (Santa Cruzin kappale)

Testify on suomalaisen rockyhtye Santa Cruzin kappale, joka julkaistiin neljäntenä singlenä yhtyeen neljänneltä studioalbumilta "Katharsis" 25. syyskuuta 2019. Kappale on yhtyeen laulaja Archie Cruzin, tuottaja Kane Churkon ja Lauri Hämäläisen kirjoittama.
Kappale esitettiin ensimmäisen kerran livenä Mexico Cityssä 3. elokuuta 2019.
Norjalainen rekisterikilpi

Norjalainen rekisterikilpi koostuu tavallisesti kahdesta kirjaimesta sekä neljästä tai viidestä numerosta. Tavallisesti rekisterikilvet ovat pohjaväriltään valkoisia ja niiden merkit mustia, mutta tästä on olemassa useita poikkeuksia.
Rekisterikilpi.
Kirjainyhdistelmät.
Yleensä rekisterikilpien kaksi ensimmäistä kirjainta kertovat, minkä kaupungin liikenneviranomainen ("trafikkstasjon") rekisteröinnin on tehnyt. Esimerkiksi kirjainyhdistelmillä HS, HT, HU, HV, HX ja FB alkavat rekisterinumerot on rekisteröity Lillehammerissa.
Tästä säännöstä on joitakin poikkeuksia:
Numeroyhdistelmät.
Kirjainyhdistelmää seuraa neljä- tai viisinumeroinen sarjanumero. Kaikilla autoilla ja kuorma-autoilla sarjanumero on viisinumeroinen luku väliltä 10000–99999. Muilla ajoneuvoilla sarjanumero on neljänumeroinen ja väliltä 1000–9999.
Erikoistunnukset.
Norjassa on nykyään myös mahdollista ostaa itselleen vapaavalintainen rekisteritunnus, johon tavalliset säännöt eivät päde. Vapaavalintaisen rekisteritunnuksen on oltava kahdesta seitsemään merkkiä pitkä. Vapaavalintaisen rekisteritunnuksen hinta on 9 000 Norjan kruunua. Rekisteritunnus on voimassa kymmenen vuoden ajan, jonka jälkeen sitä on haettava uudelleen.
Daegun metro

Daegun metro () on metrojärjestelmä Daegun kaupungissa. Järjestelmä koostuu kolmesta linjasta, joista kaksi on varsinaisia metrolinjoja ja yksi monoraillinja. Linja 1 kulkee Seolhwa-Myenonggokin asemalta Sabokin asemalle. Linja 1:llä on 32 asemaa ja sen pituus on 28,4 km. Linja 2 kulkee Muniangin asemalta Yeungnamin yliopiston asemalle. Sillä on 29 asemaa ja sen pituus on 31,4 km. Kummatkin metrolinjat kulkevat itä-länsisuunnassa ja ne risteävät Banwoldangin asemalla. Pohjois-eteläsuunnassa kulkee monoraillinja. Sen pituus on 24 km ja sillä on 30 asemaa. Sen lähtöasema on Chilgok Kyungpookin kansallisen yliopistollisen sairaalan asema ja pääteasema Yongjin asema.
Maninkan kieli

Maninka (myös "malinke", "maninkakan") on eräistä mandelaisten kielten manding-ryhmään kuuluvista kielimuodoista käytetty nimitys. Manding-kielet muodostavat murrejatkumon, jossa ”kieliksi” kutsutaan yleensä sellaisia kielimuotoja, joita varten on olemassa kirjakieli. Tällaisia kieliä ovat muun muassa Gambian, Senegalin ja Guinea-Bissaun mandinka ja Malin pääkieli bambara. Kielten rajojen määrittely on vaikeaa siirtymämurteiden takia.
Kielimuodot.
Maninkaksi kutsutaan seuraavia kielimuotoja:
Muut maninkaksi kutsutut kielimuodot kuuluvat bambaran ja djulan tavoin manding-kielten seitsenvokaaliseen itäryhmään:
Kirjakieli.
Ennen siirtomaa-aikaa maninkaa kirjoitettiin Guineassa arabialaisin kirjaimin. Maan itsenäistyttyä otettiin käyttöön latinalainen kirjaimisto, jonka vuoden 1984 jälkeen on pääosin korvannut n’ko-kirjaimisto.
Maninkalla on Malissa kansalliskielen status, mutta sillä ei ole kirjoitettua muotoa eikä sitä käytetä kouluopetuksessa. 2000-luvun alussa n’ko levisi Maliin myös bambaran puhujien keskuuteen. N’kon kannattajat pitävät manding- ja eräitä muihinkin mandelaisryhmiin kuuluvia kielimuotoja saman kielen murteina. Todellisuudessa ”n’ko-kielen” normit perustuvat guineanmaninkaan, johon on toisinaan lisätty muiden kielten piirteitä sekä paljon uudissanoja.
Hopealevytetra

Hopealevytetra ("Metynnis argenteus") on piraijoiden (Serrasalmidae) heimoon kuuluva kalalaji, jota pidetään usein akvaariossa ja se on varsinkin Yhdysvalloissa suosittu akvaariokala, jossa sitä markkinoidaan Silver dollar-nimellä.
Hopealevytetra on saanut nimensä litteästä hopeaisesta ulkonäöstään. Eri yksilöt voidaan tunnistaa mustista pilkuista, jotka ovat kaikilla eri kohdassa. Koirailla on naaraita suurempi peräevä, ja ensiksimainituilla on evän vieressä punainen laikku. Hopealevytetra on helppo sekoittaa samankaltaiseen "Metynnis hypsauchen"-kalalajiin, jota myös myydään Yhdysvalloissa nimellä Silver dollar.
Hopealevytetraa tavataan villinä Etelä-Amerikasta Tapajós-joen altaassa Brasiliassa.
Incheonin metro

Incheonin metro () on metrojärjestelmä Incheonin kaupungissa. Se otettiin käyttöön vuonna 1999. Se koostuu kahdesta linjasta, joista ensimmäinen linja kulkee etelä-pohjoissunnassa Gyeyangin asemalta International Business Districtin asemalle. Toinen linja kulkee enemmän itä-länsisuunnassa Geomdan Oryun asemalta Unyeon asemalle. Myös toinen linja kulkee jossain määrin etelä-pohjoissunnassa. Linjat risteävät Incheon City Hallin asemalla. Incheonin metrolinjat käyttävät useita samoja asemia kuin Soulin metro. Ensimmäisellä linjalla on 29 ja toisella linjalla 27 asemaa. Ensimmäinen linja on 29,4 km ja toinen 29,1 km pitkä.
Daejeonin metro

Daejeonin metro () on metrojärjestelmä Daejeonin kaupungissa. Se avattiin maaliskuussa 2006. Sen pituus on 22,6 kilometriä ja sillä on 22 asemaa. Se kulkee itä-länsisuunnassa Daejeonin läpi. Sen lähtöasema on Panamin asema ja pääteasema Banseokin asema.
Ruutuakara

Ruutuakara eli ruutukirjoahven ("Dicrossus filamentosus") on kirjoahventen (Cichlidae) heimoon kuuluva kalalaji, joka soveltuu akvaariossa pitoon.
Ruutuakaran sukupuoli on helppo määrittää, sillä naaraiden vatsaevät ovat punaiset, koirailla ne ovat miltei harmaat. Ruutuakara voi luonnossa kasvaa korkeintaan noin 3,8 senttimetrin mittaiseksi, mutta voi akvaariossa yltää jopa 7,5 senttimetrin mittaan.
Luonnossa ruutuakaraa tavataan Etelä-Amerikassa Brasiliassa Amazonjoen altaassa, Rio Negro-joen suistolla, Orinoco-joen altaassa Inírida-joesta Kolumbiassa Maripaan Venezuelassa.
Vastoin muiden "Dicrossus"-lajien tapoja ruutuakarat kutevat akvaariokasvien kuten melalehtien ("Cryptocoryne") lehdille. Naaras kutee noin sata mätimunaa ja hoitaa niitä noin vuorokauden, minkä jälkeen kutukasvi kannattaa siirtää toiseen akvaarioon, jossa poikaset kuoriutuvat noin 2,5 vuorokauden päästä.
Gwangjun metro

Gwangjun metro () on metrojärjestelmä Gwangjun kaupungissa. Se koostuu yhdestä 20,1 km pitkästä linjasta, jolla on 20 asemaa. Se avattiin käyttöön vuonna 2004. Se kulkee Gwangjun läpi itä-länsisuunnassa. Sen lähtöasema on Nokdongin asema ja pääteasema Pyeongdongin asema.
Pavel Volja

Pavel Aleksejevitš Volja (ven. Па́вел Алексе́евич Во́ля, s. 14. maaliskuuta 1979, Penza, Venäjän SFNT, Neuvostoliitto) on venäläinen koomikko, tv-juontaja, näyttelijä ja laulaja. Hän juontaa tv-ohjelmia Comedy Club ja Improvizatsija (Импровизация) TNT-kanavalla.
Hän on julkaissut albumit Respect i Uvažuha (Respect и Уважуха), Novoje (Новое) ja Mysli i Muzyka (Мысли и Музыка). Hän on tehnyt myös kappaleita DJ Smashille (oikealta nimeltään Andrei Širman).
Elämä ja ura.
Volja oli Penzan joukkueen (Valeon Dasson, ven. Валеон Дассон) kapteeni humoristisessa kilpailuohjelmassa KVN (КВН). Hän on työskennellyt juontajana Russkoje Radio -kanavalla Penzassa ja Moskovassa.
Vuonna 2001 Volja valmistui äidinkielen ja kirjallisuuden opettajaksi Penzan pedagogisesta instituutista. Valmistuttuaan hän lähti Moskovaan parempien uramahdollisuuksien perässä. 
Aluksi hän toimi Moskovassa työnjohtajana rakennusalalla. Hän työskenteli käsikirjoittajana Igor Ugolnikoville ja juontajana Muz-TV:ssä, antoi äänensä päähenkilölle sarjassa V gostjah u Masjani (”Masjanjan vieraana”, ven. В гостях у Масяни) ja oli juontajana Hit-FM-radioasemalla.
Comedy Clubin ensi-ilta oli 9. huhtikuuta 2005. Volja esiintyi ohjelmassa nimellä ”Lumipallo” (Snežok), ja hänen hahmonsa ”hurmaava ilkimys” rakentui muiden loukkaamisen varaan. 
Vuonna 2007 hän aloitti esiintymisen itsenäisenä artistina. Samana vuonna hän myös päätti kokeilla siipiään musiikkialalla. Hän sävelsi yksinkertaista musiikkia rumpukoneen avulla ja kirjoitti lyriikoita.
Yksityiselämä.
Volja meni naimisiin voimistelija Ljaisan Utjaševan kanssa marraskuussa 2012. Pariskunnalle syntyi poika Robert 14.5.2013 ja tytär Sofija 6.5.2015. Molemmat lapset syntyivat Miamissa, mitä on spekuloitu ns. synnytysturismiksi, sillä lapset, jotka syntyvät Yhdysvalloissa, saavat automaattisesti Yhdysvaltain kansalaisuuden.
Titaanidisulfidi

Titaanidisulfidi (TiS2) eli titaani(IV)sulfidi on titaani- ja sulfidi-ionien muodostama epäorgaaninen ioniyhdiste. Yhdistettä voidaan käyttää elektrodimateriaalina litliumioniakuissa ja kiinteänä voiteluaineena.
Ominaisuudet.
Huoneenlämpötilassa titaanidisulfidi on kellanruskeaa kiteistä ainetta. Yhdisteen alkeiskoppi on heksagonaalinen. Aine on veteen liukenematonta, mutta liukenee kuumennettaessa happoliuoksiin, jolloin se myös hajoaa. Titaanidisulfidin rakenne muistuttaa kadmiumjodidin rakennetta ja koostuu titaani- ja sulfidi-ionien muodostamista kerroksista. Alkalimetalli- ja maa-alkalimetallikationit sekä eräät orgaaniset anionit voivat interkalatoitua titaani- ja sulfidi-ionikerrosten väliin. 
Valmistus ja käyttö.
Titaanidisulfidia voidaan valmistaa kuumentamalla titaanin ja rikin seosta. Tyypillisempi tapa on kuitenkin titaani(IV)kloridin ja rikkivedyn välinen reaktio kuumassa posliinista valmistetussa putkireaktorissa.
TiCl4 + 2 H2S → TiS2 + 4 HCl
Ensimmäisenä titaanidisulfidin käyttöä litiumioniakkujen katodimateriaalina tutki M. Stanley Whittingham. Litiumionit kykenevät interkalatoitumaan titaanidisulfidin kiderakenteeseen ja myös poistumaan siitä. Titaanidisulfidia elektrodimateriaalinaan käyttävät akut tuottavat suuren jännitteen. Kaupallisissa sovelluksissa titaanidisulfidin ovat kuitenkin korvanneet myöhemmin kehitetyt tehokkaammat materiaalit. Titaanidisulfidia voidaan käyttää molybdeenidisulfidin tavoin kiinteänä voiteluaineena.
Porvoon keskustaajama

Porvoon keskustaajama on Suomen kahdeksanneksitoista suurin taajama ja Porvoon kaupungin hallinnollinen keskus, joka sijaitsee Uudellamaalla Porvoossa. Taajamassa asui 38 235 ihmistä vuonna 2017. Taajaman pinta-ala on 47,06 km² ja väestötiheys 812,4 as./km².
Lähteet.
Makarla (Perniö)

Makarla (; vanh. suom. "Makkarpyöli") on kylä Salon kaupungin Perniössä. Se sijaitsee Perniön lounaisosassa Makarlanjärven rannalla.
Makarlan naapurikylät ovat Järvenkylä, Skoila ja Ylönkylä. Valtaosa pienestä kyläalueesta on peltoa lukuun ottamatta kahta metsäistä mäkeä kylän pohjoisosassa. Kylän kantatilat Meritalo ja Pohjatalo ovat edelleen maatiloja. Meritalo on ollut aikoinaan sotilasvirkatalo. Tiloista on lohkottu muutamia tontteja asuintaloille 1900-luvun alkuvuosikymmeninä. Itse kylä lienee keskiaikainen uudisasutuskylä.
Rauman keskustaajama

Rauman keskustaajama on Rauman kaupungin hallinnollinen keskus ja Suomen 21. suurin taajama, joka sijaitsee Satakunnassa Raumalla. Vuoden 2022 lopussa taajamassa asui 33 143 ihmistä. Taajaman maapinta-ala oli 56,31 neliökilometriä ja väestötiheys 588,6 as./km².
Lohjan keskustaajama

Lohjan keskustaajama on Lohjan kaupungin hallinnollinen keskus ja Suomen 22. suurin taajama, joka sijaitsee Uudellamaalla Lohjan ja Siuntion alueilla. Taajamassa asuu 33 084 ihmistä, joista Lohjalla 33 073 ja Siuntiossa 11 henkilöä. Taajaman pinta-ala on 45,86 km² ja väestötiheys 721,4 as./km².
Kajaanin keskustaajama

Kajaanin keskustaajama on Kajaanin kaupungin hallinnollinen keskus ja Suomen 23. suurin taajama, joka sijaitsee Kainuun maakunnassa. Taajaman läpi virtaa Kajaaninjoki, joka laskee kaupungin itäpuolisesta Rehjasta kohti länttä Oulujärveen. Kajaanin keskustasta on maanteise 182 kilometriä länsiluoteessa sijaitsevaan yliopistokaupunki Ouluun (jossa on esimerkiksi Kajaania palveleva Oulun yliopistollinen sairaala) ja 170 kilometriä Kajaania etelämpänä sijitsevaan yliopistokaupunki Kuopioon. 
Tilastokeskuksen taajama-aluerajauksen mukaan vuoden 2021 lopussa Kajaanin keskustaajaman pinta-ala oli 29,51 neliökilometriä ja väkiluku 29 442. Tilastollinen taajamarajaus voi poiketa virallisesta kunnanosien rajauksesta.
Kajaanin seudun asutus on vuosituhansia vanhaa. Arkeologiset löydöt osoittavat, että seudulla on ollut asutusta jo Suomusjärven kulttuurikaudella eli noin 6 500 eaa. Savolaisia uudisasukkaita asettautui Koutaniemelle 1550-luvulla. Vähitellen nykyisen Kajaanin seudulle muutti lisää väkeä. Myös Vuohenkikosken (nykyisen Kajaaninjoen Ämmäkosken) seudulle asettui väkeä. Joen suuhun rakennettiin kuninkaankartano ("Oulun palte"), mikä osaltaan vauhditti asutuksen leviämistä. Muuttoa lisäsi vuonna 1604 alkunsa saanut linnoituksen rakentaminen Vuohenginjoen Ämmäkosken niskalle. Linnan pystyttäjät asettautuivat varustuksen etelärannalle. Linnoitus sai nimen Kajaanin linna (). Nimi juontuu Kainuun venäjänkielisestä muodosta "Kajánij", sillä venäläinen paikannimi oli ainoa, minkä Ruotsin viranomaiset olivat Kajaanin seudulle löytäneet. Kajaanin linna vilkastutti koko Oulujärven ympäristön elämää tarjoamalla suojaa latokartanoille. Tilapäisten hökkelien kylä kehittyi kauppapaikaksi, jonne myös rajantakaiset kauppamiehet tulivat käymään kauppaa. Ruotsin kuningatar Kristiina luovutti 18. syyskuuta 1650 Kajaanin, Kuopion ja Iisalmen pitäjät ansioituneen kreivi Pietari Brahen vapaaherrakunnaksi. Paikannimi Kajaani esiintyikin kirjallisissa lähteissä ensimmäisen kerran muodossa "Caijane Socken" (1650). Koska Pietari Brahe oli vieraillut Kajaanin korpilinnassa vuosina 1639 ja 1649, hän päätti muodostaa linnoituksen läheisestä talorykelmästä koko vapaaherrakuntansa keskuspaikan. Käydessään paikkakunnalla kolmannen kerran 6. maaliskuuta 1651, hän perusti linnan yhteyteen ruotsinkielisella nimellä "Kajana" tunnetun kaupungin ja myönsi sille tarvittavat privilegiot.
Veitset esiin – kaikki ovat epäiltyjä

Veitset esiin – kaikki ovat epäiltyjä () on vuonna 2019 ensi-iltansa saanut yhdysvaltalainen mysteerielokuva, jonka on ohjannut, käsikirjoittanut ja tuottanut Rian Johnson. Elokuva on moderni murhamysteeri ja sen juoni seuraa taitavaa yksityisetsivää, joka tutkii rikkaan dekkarikirjailijan kuolemaa. Sen pääosia esittävät Daniel Craig, Chris Evans, Ana de Armas, Jamie Lee Curtis, Michael Shannon, Don Johnson, Toni Collette, Lakeith Stanfield, Katherine Langford, Jaeden Martell ja Christopher Plummer.
"Veitset esiin" sai ensi-iltansa Toronton elokuvajuhlilla 7. syyskuuta 2019. Teatteriensi-illan se sai Yhdysvalloissa 27. marraskuuta 2019 ja Suomessa 29. marraskuuta 2019.
Vastaanotto.
Kriitikoiden mielipide.
"Veitset esiin – kaikki ovat epäiltyjä" sai pääosin erittäin hyvän vastaanoton kriitikoilta. Rotten Tomatoes -sivustolla 97 prosenttia sen saamista arvosteluista oli myönteisiä, perustuen 451 arvosteluun. Sivuston määrittämän kriitikoiden konsensuksen mukaan ”"Veitset esiin" terävöittää vanhoja murhamysteerikliseitä voimakkaasti kootulla jännitysmatkalla, joka käyttää erinomaisesti käsikirjoittaja-ohjaaja Rian Johnsonin loistavaa näyttelijäkaartia”. Metacritic-sivustolla sen pistemäärä oli 82/100 perustuen 52 arvosteluun.
"Helsingin Sanomien" Pertti Avola ja "Hufvudstadsbladetin" Krister Uggeldahl antoivat molemmat elokuvalle kolme tähteä viidestä.
Katsojat.
Suomessa se avasi viikonlopun selvästi katsotuimpana elokuvana lähes 14 000 katsojalla. 10. helmikuuta 2020 mennessä elokuva oli kerännyt 129 689 katsojaa.
Savonlinnan keskustaajama

Savonlinnan keskustaajama on Savonlinnan kaupungin hallinnollinen keskus ja vuoden 2019 lopussa Suomen 30. suurin taajama, joka sijaitsee Etelä-Savossa Savonlinnassa. Keskustaajama rajautuu Saimaan vesialueisiin niin etelässä kuin pohjoisessakin: etelässä avautuu Pihlajavesi ja pohjoisessa Haukivesi. 
Tilastokeskuksen taajama-aluerajauksen mukaan vuoden 2019 lopussa Savonlinnan keskustaajaman pinta-ala oli 22,95 neliökilometriä ja väkiluku 20 681. 
&lt;br clear=left&gt;
Pietarsaaren keskustaajama

Pietarsaaren keskustaajama () on Pohjanmaalla sijaitsevan Pietarsaaren kaupungin hallinnollinen keskus, joka ulottuu osittain myös Pedersören kunnan alueelle. Se on maakuntansa toiseksi suurin ja koko Suomen 30. suurin taajama.
Vuoden 2020 tilastoinnin mukaan taajaman väkiluku on 20 615 joista Pietarsaaressa asui 18 687 ja Pedersören kunnassa 1 928 ihmistä. Taajaman pinta-ala on 28,66 km² ja väestötiheys 719,3 as./km².
Lähteet.
Iso Aitasalo

Iso Aitasalo on Päijänteen saari Pirkanmaalla Kuhmoisissa.
Maantietoa.
Saari on noin 1 000 metriä pitkä, 780 metriä leveä ja sen pinta-ala on 50,8 hehtaaria . Se sijaitsee Tehinselän länsiosassa aivan Kuhmoisten kirkonkylän edustalla olevan Sarvisalon saariryhmän reunalla. Saaren suojaan ja sen lännen puolelle jää Vähä Aitasalo ja lounaispuolelle Pukki. Pohjoispuolella sijaitsee Hyllä. Idässä, ulapan puolella, on saariryhmän viimeisiä saaria Kukkaro, Heinäluoto ja Kukkarontakot. Ison Aitasalon lähivedet ovat matalat ja etenkin eteläpuolella ne ovat kiviset. Sieltä löytää vielä 11 pikkusaarta, jotka jäävät Keitaansalmen taakse. Siellä on Keidas ja toinen yhtä suuri saari. Iso Aitasalo on korkeampi kuin alueen muut saaret ja se kohoaa 47 metrin korkeuteen Päijänteen pinnasta. Mäen huipulla on kalliopaljastumia ja pieniä jyrkänteitä. Saarelle on rakennettu 15 vapaa-ajan asuntoa.
Luontoarvoja.
Päijänteen saaristoinventoinnissa vuonna 2015 löydettiin paikkoja, joissa kasvaa etelänhiippasammalta.
Historiaa.
Kun 1900-luvun alussa saaristoa alettiin hyödyntää, rakennettiin myös Isoon Aitasaloon kalamajoja. Tosin vuoden 1938 taloudellisessa kartassa ei ole merkitty rakennuksia , mutta sotien aikana myös tälle saarelle majoitettiin sotavankeja, jotka tekivät metsätöitä saaristossa. Sotien jälkeen rakennetuista kohteista Kanervalla on ajalleen tyypilliset piirteet hyvin esillä.
Vuoden 1965 peruskartassa niitä on saarella neljä. Niiden määrä alkaa kasvaa vasta vuoden 1992 kartassa ja sen jälkeen niitä on rakennettu lisää.
Riad as-Salihin

Riad as-Salihin (, ) on Koraanin säkeiden kokoelma, jota on täydennetty 1200-luvulla eläneen damaskolaisen imaami al-Nawawin kirjoittamilla hadith-kertomuksilla. Kirja sisältää 1896 hadithia, jotka on jaettu 344 lukuun.
Riad as-Salihinissa on 20 aihepiirin mukaan jaoteltua osaa. Osat ovat:
&lt;br&gt;1. Kokoelma
&lt;br&gt;2. Hyvien tapojen kirja
&lt;br&gt;3. Pöytätapojen kirja
&lt;br&gt;4. Pukeutumisen kirja
&lt;br&gt;5. Nukkumiseen, makaamiseen ja istumiseen liittyvien tapojen kirja
&lt;br&gt;6. Tervehtimisen kirja
&lt;br&gt;7. Sairaiden luona vierailun kirja
&lt;br&gt;8. Matkustustapojen kirja
&lt;br&gt;9. Hyveiden kirja
&lt;br&gt;10. I'tikafin kirja
&lt;br&gt;11. Hajjin kirja
&lt;br&gt;12. Jihadin kirja
&lt;br&gt;13. Tiedon kirja
&lt;br&gt;14. Jumalan ylistämisen ja Jumalalle kiitollisuuden kirja
&lt;br&gt;15. Jumalan rukoilemisen kirja Jumalan sanansaattajan mainitsemisen ylistämiseksi
&lt;br&gt;16. Jumalan muistamisen kirja
&lt;br&gt;17. Du'an kirja
&lt;br&gt;18. Kiellettyjen tekojen kirja
&lt;br&gt;19. Tärkeiden arvojen kirja
&lt;br&gt;20. Anteeksipyytämisen kirja
Joitakin otteita kirjasta Vanhurskauden niityt on käännetty englanniksi kirjaan Reliance of the Traveller.
Nordstromia

Nordstromia on sirppisiivet ja villaselät-heimoon kuuluva hyönteisten – täsmällisemmin perhosten – suku. Siihen kuuluu 18 lajia.
Löytöretki suomeen

Löytöretki suomeen on suomentaja Kersti Juvan teos, jossa hän kertoo työstään ja suomentajana tekemistään käännösratkaisuista. Kirjan on julkaissut vuonna 2019 Suomalaisen Kirjallisuuden Seura.
Lukuisilla palkinnoilla palkittu Juva on englanninkielisen kaunokirjallisuuden suomentaja, ja hänet tunnetaan etenkin J. R. R. Tolkienin teosten suomentajana. Kirjan esipuheessa hän kertoo, että kirjan tekeminen kesti neljä vuotta, siitä lähtien, kun hän vuonna 2014 sai Eminentia-apurahan elämäntyönsä kokoamiseen. Hän esittelee työtä konkreettisesti esimerkkien kautta.
Alkusanoissa hän korostaa asennettaan kieleen, että suomentajalle lähtökohta on, että ”kieli ei ole koodi” vaan se on ”yhteisön ääni, tapa, jolla joukko ihmisiä kommunikoi keskenään”. Suomentaminen on tulkitsemista, ja siten suomennos ei ole sama kuin alkuteos vaan teos kirjoitettuna suomalaiselle lukijalle.
Arviot.
Juha Mäkinen sanoi "Savon Sanomissa" julkaistussa arviossaan, ettei teos hänen mielestään ole löytöretki suomeen vaan ”pikemminkin laboratoriossa mikroskoopilla suoritettua havainnointia”. Hän olisi kaivannut esseemäisempää tekstiä Juvan suhteesta kieleen ja suomentajan työhön.
Ville Eloranta ("Helsingin Sanomat") kirjoitti, että teoksessa on valtava määrä suomen ominaispiirteitä ja monipuolisuutta esitteleviä esimerkkejä. Hänestä siinä olisi kuitenkin ollut karsimisen varaa mutta se tarjoaa kuitenkin ”mieleenpainuvan matkan suomen kieleen ja rautaisen ammattilaisen elämäntyöhön.”
Kirjailija ja suomentaja J. Pekka Mäkelä huomautti blogissaan, että Juvalla on kirjassa käytössään myös vanhoja harvoin esiteltyjä sijamuotojen nimiä, kuten latiivi ja separatiivi.
Sirppisiivet ja villaselät

Sirppisiivet ja villaselät (Drepanidae) on perhosten lahkoon kuuluva hyönteisten heimo. Siihen kuuluu 115 sukua.
Vz 58

Vz 58 on Tšekkoslovakiassa suunniteltu ja valmistettu rynnäkkökivääri. Asetta valmisti Česká Zbrojovka a.s. Uherský Brod, lyhyesti ČZ. Tämän mukaan myös Čz 58 -mallinimeä käytetään joskus.
Yleistä.
Vz 58 on kaasumäntä-toiminen kaasuputken, männän ja sen liikkeen välittävän tangon sijaitessa piipun yläpuolella. Niitä suojaa tukki. Kaareva lipas on aseen alla tukin ja liipasinkaaren välissä. Varmistin on sivulla pistoolikahvan yläpuolella. Takatähtäin on käsituen takaosassa. Rakenteiden ja mekanismien sijoittelun vuoksi Vz 58 muistuttaakin Neuvostoliitossa suunniteltua ja valmistettua AK-47-rynnäkkökivääriä. Vz 58:sta on kolme muunnosta. 58 P on perusversio, jossa ovat aikaisemmin puinen, myöhemmin puu-muovi - komposiitti - perä, tukki ja kahva. 58 Pi -mallissa on kiinnityspaikka yötähtäimelle, kookas liekinsammutin sekä kevyt haaratuki. 58 V -mallissa on taitettava, putkirunkoinen olkatuki.
Toiminta.
Vz 58 käyttää alun perin Varsovan liiton standardipatruunaa 7,62×39 mm kuten AK-47, mutta aseen mekanismi on oleellisesti erilainen. Lukon sulkumekanismi on versio erillisellä lukituskappaleella toteutetusta kaasumäntä-toimisesta aseesta. AK-47:n lukko on lukkiutessaan ja avautuessaan pyörähtävä, jonka saavat aikaan luistiin koneistettu ura ja lukon vastin.
Vz:n kaasumäntä välitystankoineen on lyhytiskuinen ja erillinen osa luistista. Luistiin on koneistettu urat, joihin liittyy lukituskappale. Luistin liikkuessa lukituskappaleen olakset vastaavat lukkoon koneistettuihin koloihin liikuttaen lukkoa luistin mukana. Luistin etuasennossa kappale painaa lukon olaksilla alas sulkien lukon patruunapesää vasten. Patruunan lauettua kaasumäntä työntää luistin liikkeelle ja sen urat nostavat lukituskappaleen ylös jolloin lukko pääsee liikkumaan ja heittää hylsyn ulos. Samalla luisti virittää iskuvasaran. Palatessaan lukko lataa uuden patruunan lippaasta ja iskuvasara lyö lukossa olevan erillisen iskupiikin takaosaan lukon ollessa kiinni.
Tuotannosta.
Vz 58:sta valmistettiin erilaisia koemalleja muun muassa Tšekkoslovakian omalle 7,62×45 mm -patruunalle sekä 9×19 mm Parabellum -kaliperille. Omaa patruunaa ei kehitetty pidemmälle standardin tullessa käyttöön. Asetta tuotettiin vuosina 1959–1984 920 000 kappaletta. Asetta on käytetty esimerkiksi Tšekkoslovakiassa ja siitä syntyneissä Tšekissä ja Slovakiassa sekä Kuubassa, Intiassa ja Libyassa. 
Aseen on Tšekin armeijassa korvannut ČZ:n valmistama CZ-805-Bren - rynnäkkökivääri vuodesta 2012 alkaen.
Lirim Zendeli

Lirim Zendeli (s. 18. lokakuuta 1999 Bochum) on saksalainen, albanialaistaustainen autourheilija.
Zendeli aloitti kilpauransa vuonna 2016 ADAC Formula 4 -sarjassa, josta hän saavutti yhden palkintosijan sijoittuen loppupisteissä 13:nneksi. Vuonna 2017 Zendeli jatkoi ADAC F4 -sarjassa voittaen kolme kilpailua sijoittuen sarjan neljänneksi. Vuonna 2018 Zendeli jatkoi kolmannen kauden sarjassa ja onnistui voittamaan sarjan mestaruuden. Vuonna 2019 Zendeli siirtyi FIA Formula 3 Championship -sarjaan ja keräsi kauden aikana kuusi pistettä.
Mikko Sakki

Mikko Antero Sakki (26. syyskuuta 1930 Iitti – 15. maaliskuuta 1998) oli suomalainen päätoimittaja. 
Mikko Sakin vanhemmat olivat Aukusti (August) ja Ida Maria Sakki ja puoliso vuodesta 1955 Airi Elsa Anneli Näyhä. Sakki kävi keskikoulun 1947 ja työskenteli "Kajaani-lehden" päätoimittajana 1957–1961 ja "Savonmaan" 1961–1968. "Warkauden Lehden" 2. toimittaja ja toimituspäällikkö hän oli 1968 ja "Uuden Savon" päätoimittajana vuodesta 1969.
Ernst Enno

Ernst Enno (8. kesäkuuta 1875 Valguta – 7. maaliskuuta 1934 Haapsalu) oli virolainen kirjailija ja runoilija. Hän on kirjoittanut lastenkirjoja ja runokokoelmia. Ennon kunniaksi on rakennettu muistomerkki Viron Haapsaluun.
Enno kuoli keuhkokuumeeseen 7. maaliskuuta 1934. Hänet haudattiin Haapsalun vanhalle hautausmaalle kolme päivää myöhemmin.
Enno oli naimisissa Olga-Elfriede (Ella) Saulin kanssa, ja heillä oli tytär Liki Toona (1910–1985).
Ford D3 -pohjalevy

Ford D3 -pohjalevy on Fordin kehittämä pohjalevy suurikokoisille etu- ja nelivetoisille automalleille. Se on kehitetty Volvon P2-pohjalevyn pohjalta. Uudemmissa malleissa sen on korvannut CD4-pohjalevy.
D4.
D4 on D3-pohjalevystä crossover-tyyppisiä automalleja varten kehitetty versio.
Syväjäädytetty opettaja

Syväjäädytetty opettaja on Ulpu Tolosen ohjaama tieteislyhytelokuva vuodelta 1971. Elokuva kertoo opettaja Mikael Otsolasta, joka elvytetään henkiin syväjäädytyksestä vuonna 2034.
Leena Ahtola-Moorhouse

Leena Ahtola-Moorhouse (s. 1946 Huittinen) on suomalainen taidehistorioitsija.
Ahtola-Moorhousea pidetään yhtenä maailman johtavista Helene Schjerfbeck -asiantuntijoista. Hän on tutkinut myös muita suomalaisia taiteilijoita, kuten Ellen Thesleffiä, Wäinö Aaltosta, Gunnar Finneä, Ville Vallgrenia, Fanny Churbergiä, Sigrid Schaumania ja Anita Snellmania. Ahtola-Moorhouse valmistui taidehistorian maisteriksi vuonna 1974. Hän työskenteli Suomen taideakatemian näyttely- ja tiedotusosastolla eri tehtävissä vuosina 1974–1990 ja Ateneumin taidemuseon intendenttinä vuosina 1990–2013. Hän kuratoi muun muassa Ateneumin vuosien 1992 ja 2012 suuret Helene Schjerfbeck -juhlanäyttelyt, joita kootessaan hän jäljitti monia yksityisomituksessa olleita Schjerfbeckin teoksia.
Ahtola-Moorhousen vanhemmat olivat Hämeenlinnassa asunut taiteilijapariskunta Taisto Ahtola ja Rakel Ahtola, o.s. Koskinen. Ahtola-Moorhouse on toimittanut vanhempiensa sotavuosien kirjeenvaihdon omakustannekirjaksi nimellä "Rakkaustarina sodan Suomessa" (2018). Markkinoinnin professori Olli Ahtola ja pankkiekonomisti Juha Ahtola ovat hänen veljiään. Ahtola-Moorhousen puoliso oli englantilaissyntyinen arkkitehti ja arkkitehtuurikirjailija Jonathan Moorhouse. Heidän tyttärensä on tekstiilitaiteilija Teresa Moorhouse.
Caroline Aherne

Caroline Mary Aherne (24. joulukuuta 1963 Lontoo – 2. heinäkuuta 2016 Timperley, Cheshire) oli brittiläinen komedianäyttelijä ja käsikirjoittaja. Hän voitti uransa aikana neljä Baftan televisiopalkintoa.
Televisiotyöt.
Aherne nousi kotimaassaan kuuluisuuteen omalla televisio-ohjelmalla "The Mrs Merton Show" (1995–1998), jossa hän haastatteli julkisuuden henkilöitä iäkkään talk show -juontajan, rouva Mertonin roolissa. Sarjaa esitti BBC, ja Aherne voitti siitä ensimmäisen Bafta-palkintonsa. Myöhemmin hän esitti samaa roolihahmoa komediasarjassa "Mrs Merton and Malcolm" (1999).
Jo aiemmin Aherne oli ollut esiintyjänä ja käsikirjoittajana BBC:n sketsiohjelmassa "Ruuvit löysällä" ("The Fast Show", 1994–1997). Hänellä oli sarjassa useita roolihahmoja, mutta erityisesti niistä jäi yleisön mieleen meteorologi Poula Fisch, joka ennusti säätä kuvitteellisella eteläamerikkalaisella Chanel 9 -televisiokanavalla. Hahmo tunnettiin hokemasta ”Scorchio!”.
"Sohvanvaltaajissa" ("The Royle Family", 1998–2000) Aherne esitti manchesterilaisen Roylen perheen tytärtä Deniseä. Hän loi ja käsikirjoitti sarjan yhdessä Craig Cashin kanssa, joka näytteli Denisen puolisoa Davidia. Aherne myös ohjasi "Sohvanvaltaajien" kolmannen tuotantokauden. Hänelle myönnettiin sarjasta kolme Bafta-palkintoa: kaksi käsikirjoittajan palkintoa ja yksi näyttelijän palkinto. 
2000-luvun alussa Aherne ilmoitti vetäytyvänsä julkisuudesta. Hän muutti Australiaan, mutta palasi sittemmin takaisin Britanniaan. Aherne jatkoi "Sohvanvaltaajia" yksittäisillä erikoisjaksoilla (2006, 2008–2012) ja oli mukana tekemässä uusia jaksoja myös "Ruuvit löysällä" -sarjaan (2014). Lisäksi hän toimi kertojaäänenä tositelevisio-ohjelmassa "Gogglebox" (2013–2016), joka on suomalaisen "Sohvaperunat"-sarjan esikuva.
Yksityiselämä.
Caroline Ahernen elämää varjostivat lukuisat terveysongelmat. Hänellä oli jo syntyessään harvinainen silmäsyöpä, jonka vuoksi hänen näkökykynsä vaurioitui osittain. Aikuisiällä hän sairastui myös virtsarakon syöpään ja keuhkosyöpään. Lisäksi hän kärsi masennuksesta ja alkoholiriippuvuudesta. Aherne yritti itsemurhaa vuonna 1998.
Aherne oli vuosina 1994–1997 naimisissa New Order -yhtyeen basistin Peter Hookin kanssa. 
Aherne kuoli syöpään 52-vuotiaana kesällä 2016.
Suppa (Kuhmoinen)

Suppa on Päijänteen saari Pirkanmaalla Kuhmoisissa.
Maantietoa.
Saari on 510 metriä pitkä, 310 metriä leveä ja sen pinta-ala on 7,7 hehtaaria .
Se sijaitsee Tehinselän länsiosassa aivan Kuhmoisten kirkonkylän edustalla olevan Sarvisalon saariryhmän ulkolaidalla. Se sijaitsee Sarvisalon, Vähä Aitasalon ja Hyllän välissä. Vähä Aitasalon sijaitsee lähinnä ja sinne on matkaa alle 300 metriä. Saari on matala ja sen korkein mäki kohoaa 12 metrin korkeuteen Päijänteen pinnasta. Se on autio, mutta se sijaitsee Kuhmoisista alkavan ja haarautuvan veneväylän keskellä.
Historiaa.
Vuoden 1938 taloudellisessa kartassa ei saarelle ole piirretty taloja . 
Vuoden 1965 peruskartassa on saaren länsipäässä lampi, josta on kaivettu oja saaren rantaan. Seuraavassa vuoden 1985 kartassa on lampi kadonnut. Vuosien 1965 ja 1996 kartoissa on saaren rantaviiva erilainen kuin vuoden 1985 kartassa. Vaikuttaa siltä, että saaren nämä osat ovat matalia ja että Päijänteen vesi saattaa vallata ajoittain ne kohdat. Saari on kaikissa kartoissa autio.
Close to the Bone

Close to the Bone on yhdysvaltalaisen Tom Tom Clubin toinen albumi, joka julkaistiin vuonna 1983.
Kappaleet.
Bonuskappaleet:
Luby’sin joukkoampuminen

Luby’sin joukkoampuminen oli Killeenissa, Yhdysvaltain Texasissa, 16. lokakuuta 1991 tapahtunut joukkomurha, jossa sai surmansa 24 ja loukkaantui 27 ihmistä. Motiivina oli ilmeisesti viha naisia kohtaan.
George Hennard törmäsi autollaan Luby’sin ravintolan ikkunaan ja aloitti välittömästi tulituksen kahdella puoliautomaattipistoolilla. Haavoituttuaan poliisin luodeista hän syöksyi kohti wc-tiloja ja teki itsemurhan ampumalla.
Lamborghini Urus

Lamborghini Urus on Lamborghinin vuodesta 2018 lähtien valmistama crossover-tyyppinen automalli. Sen mallinimi tulee alkuhärkää tarkoittavasta sanasta.
Urus esiteltiin alun perin konseptiautona vuonna 2012. Tuotantomalli esiteltiin joulukuussa 2017. Auto perustuu samalle Volkswagen Groupin MLB-pohjalevylle kuin esimerkiksi Audi Q7, Bentley Bentayga ja Porsche Cayenne. Moottorina on kaksoisturboahdettu 4,0-litrainen V8 teholtaan 650 hevosvoimaa. Voimansiirtona on ZF:n kahdeksanportainen automaattivaihteisto ja neliveto. Kiihtyvyys nollasta sataan on 3,6 sekuntia ja huippunopeus 300 km/h.
Kirjat Yam

Kirjat Yam () on kaupunki Israelin Haifan hallintoalueella. Kaupunki on perustettu vuonna 1946, ja vuoden 2018 lopussa sen asukasluku oli 39 909.
Maantiede.
Kirjat Yam sijaitsee Israelin pohjoisosassa Haifanlahden rannikolla.
Historia.
Kirjat Yamiin alettiin rakentaa asuntoja vuonna 1939, mutta suunnitelmat uuden kaupungin perustamisesta lykkäytyivät toisen maailmansodan takia. Lopulta uusi kaupunki perustettiin maailmansodan jälkeen vuonna 1946. Alueelle olivat aluksi tyypillisiä yksi- ja kaksikerroksiset asunnot, mutta kaupungin alkaessa kasvaa nopeasti seuraavina vuosikymmeninä niiden tilalle kohosi kerrostaloja. Suurin osa paikallisista on työllistynyt Haifassa.
Väestö.
Kirjat Yamin asukasluku oli vuoden 2018 lopussa 39 909. Vuonna 2002 vastaava luku oli 38 700, vuonna 1969 16 000 ja vuonna 1948 650.
Tero Palomäki

Tero Palomäki on entinen ammattiyhdistysjohtaja, joka on toiminut vuosina 2018–2023 Rautatiealan Unioni RAU ry:n puheenjohtajana. Aikaisemmin hän toimi Veturimiesten liitto VML ry:n puheenjohtajana. Hän on ollut Veturimiesten liiton varapuheenjohtaja ja toimitsijana sekä veturimiesten pääluottamusmiehenä VR-yhtymässä. Hänellä on järjestöjohtajan ja veturinkuljettajan ammattitutkinnot.
Palomäki ei ollut ehdolla uudelle toimikaudelle, ja hänen tilalleen valittiin Markku Lehtinen. Syksyllä 2023 Palomäki palasi veturinkuljettajaksi VR-yhtymään. 
Palomäki kuului Suomen Ammattiliittojen Keskusjärjestö SAK:n, Kuljetusliitot KL:n Teollisuuden Palkansaajien TP:n ja Kuljetusalan Federationi KAF ry:n hallituksiin, ja ulkomaisissa yhteisöissä hän oli Nordic Transport Workers’ Federation NTF:n hallituksen jäsen vuosina 2018–2023 ja sen pohjoismaisen rautatiejaoston puheenjohtaja 2019–2021.
Larkin

Larkin on sukunimi. Se on muun muassa seuraavien henkilöiden sukunimi:
Majd al-Kurum

Majd al-Kurum (, ) on kylä Israelissa Pohjoisella hallintoalueella. Sen asukkaiden enemmistö on islaminuskoisia arabeja. Vuoden 2018 lopussa kylän asukasluku oli 15 292.
Maantiede.
Majd al-Kurum sijaitsee Israelin pohjoisosassa noin 16 kilometriä Akkon kaupungista itään. 
Historia.
Nykyinen Majd al-Kurum on joskus yhdistetty Talmudin paikannimeen Bet Kerem, joka viittaa viinitarhoihin. Alueen on sanottu olleen tunnettu hedelmällisestä maastaan ja runsaista veden lähteistään.
Israelilaiset joukot valtasivat Majd al-Kurumin kylän Israelin itsenäisyyssodan aikana 30. lokakuuta 1948. Oma kuntansa kylästä tuli vuonna 1964.
Talous.
Paikalliset harjoittavat esimerkiksi maanviljelyä hedelmiä, oliiveja ja vihanneksia kasvattaen. Kylässä on myös esimerkiksi pienimuotoista elintarviketeollisuutta.
Väestö.
Majd al-Kurumin asukasluku oli vuoden 2018 lopussa 15 292. Vuonna 2002 vastaava luku oli 11 400 ja vuonna 1969 3 690. Kylän asukaat ovat pääasiassa sunnalaisia arabeja.
Brandon Mechele

Brandon Mechele (s. 28. tammikuuta 1993 Bredene) on belgialainen jalkapalloilija, pelipaikaltaan keskuspuolustaja. Hän edustaa kotimaassaan Club Bruggea.
Mechele nousi Club Bruggen junioreista edustusjoukkueeseen toukokuussa 2013. Hän on edustanut samaa seuraa koko liigauransa ajan lukuun ottamatta kevätkauden 2017 kestänyttä lainapestiä saman sarjan Sint-Truidensessa. Hän on pelannut Belgian liigassa yli 170 ottelua ja tehnyt seitsemän maalia.
Mechele pelasi Belgian alle 21-vuotiaiden maajoukkueessa kahdeksan ottelua vuosina 2013–2014. Belgian A-maajoukkueessa hän pääsi ensi kerran kentälle lokakuussa 2019 Kazakstania vastaan vieraskentällä pelatun EM-karsintaottelun viime hetkiksi.
Gliese 832 c

Gliese 832 c (tunnettu myös nimillä GI 832 c tai GJ 832 c) on eksoplaneetta, joka sijaitsee 16 valovuoden päässä Kurjen tähdistössä. Se kiertää punaista kääpiö-tähteä Gliese 832. Se sijaitsee tähtensä elinkelpoisella vyöhykkeellä. Sen massa on 5.2 Maan massaa ja sen säde on noin 1.5 Maan sädettä.
Se on viides läheisin mahdollisesti asuttava eksoplaneetta.
Davichi

Davichi () on eteläkorealainen laulajaduo, joka aloitti toimintansa 2008. Duoon kuuluvat jäsenet Lee Haeri ja Kang Minkyung. 
Duo on julkaissut kolme studioalbumia ja kuusi EP:tä, sekä esittäynyt monia kappaleita eri tv-sarjoihin, kuten esimerkiksi sarjoihin "Big" (2012), "Iris II" (2013), "It's Okay, That's Love" (2014), "Descendants of the Sun" (2016) ja "" (2016).
Historia.
2008–2010.
Davichi julkaisi ensimmäisen studioalbuminsa "Amaranth" 4. helmikuuta 2008. Single "I Love You Even Though I Hate You" voitti Kuukauden tulokas -palkinnon. Studioalbumista julkaistiin uudelleenjulkaisu "Vivid Summer Edition" 8. heinäkuuta, jonka mukana julkaistiin uusi single "Love and War". Duo voitti 2008 vuoden lopussa Parhaan uuden artistin -palkinnon "Mama Awards"-, "Golden Disk-" ja "Seoul Music" -gaaloissa.
Duo julkaisi ensimmäisen EP:nsä "Davichi in Wonderland" 5. maaliskuuta 2009, ja sen mukana julkaistiin single "8282". "8282" -singlestä tuli suosittu, ja se menestyi hyvin Korean musiikkilistoilla. 
Toinen EP "Innocence" julkaistiin 6. maaliskuuta 2010. Sen singlellä "Time, Please Stop" oli mukana T-aran Eunjung.
2011–2012.
Duon kolmas EP "Love Delight" levisi laittomasti internettiin kaksi päivää ennen julkaisuaan. EP:n julkaisupäivää ei kuitenkaan muutettu, vaan se julkaistiin ilmoittettuna julkaisupäivänä 29. elokuuta 2011. Singleen "Don't Say Goodbye" julkaistiin samaan aikaan musiikkivideo. Single oli "Gaonin" latauslistan ja "Billboardin K-pop Hot 100" -listan listaykkönen.
Lokakuussa 2012 ilmoitettiin, että duo jättäsisi levy-yhtiönsä, ja perustasi oman. Kuitenkin kuukautta myöhemmin duon levy-yhtiö Core Contents Media ilmoitti, että duo oli muuttanut mielensä ja allerkirjoittanut uuden sopimuksen yhtiön kanssa.
2013–2014.
Duon uusi single "Turtle" ennakkojulkaistiin 3. maaliskuuta 2013, ja toinen studioalbumi "Mystic Ballad" julkaistiin huhtikuussa. "Just the Two of Us" single julkaistiin albumin kanssa. Duo voitti viidennentoista musiikkiohjelmapalkintonsa "Just the Two of Us" singlellä. 
Duon sopimus Core Contents Median kanssa loppui helmikuussa 2014. Duo ei uusinut sopimusta, vaan julkaisi levy-yhtiön alaisuudessa viimeisen EP:nsä "6,7" kesäkuussa 2014. Duo julkaisi kappaleen "It's Okay, That's Love" 13. heinäkuuta saman nimiseen tv-sarjaan. Pian sen jälkeen duo allekirjoitti sopimuksen CJ E&amp;M:n kanssa.
2015–2016.
Duo julkaisi viidennen EP:nsä "Davichi Hug" 21. tammikuuta 2015 uuden levy-yhtiön alaisuudessa. EP sisälsi singlet "Crying Again" ja "Sorry, I'm Happy". Joulukuussa duo julkaisi yhteissinglen "White" Jay Parkin kanssa.
Duo julkaisi kuudenen EP:nsä "50 x Half" joulukuussa 2016, joka sisälsi uudet singlet "Beside Me" ja "Love Is To Give". Ensimmäisen soolokonserttinsa "Davichi In Tempo &lt;50 X Half&gt;" duo piti vuoden lopussa.
2017–nykyhetki.
Duo julkaisi digitaalisen singlen "To Me" 11. lokakuuta 2017. Duon toinen soolokonsertti "Davichi La êve Concert 2017" pidettiin jälleen vuoden lopussa.
Duo julkaisi kolmannen studioalbuminsa "&amp;10" 25. tammikuuta 2018, joka juhlisti duon 10-vuotisvuosipäivää. Sen mukana julkaistiin single "Days Without You".
Gliese 876 d

Gliese 876 d on eksoplaneetta joka sijaitsee noin 15 valovuoden päässä Vesimiehen tähdistössä. Se kiertää punaista kääpiötä Gliese 876:ta. Sillä oli löytämisen aikaan pienin massa kaikista tunnetuista eksoplaneetoista. Vähäisen massansa takia se voidaan luokitella supermaaksi.
Lily-Rose Depp

Lily-Rose Melody Depp (s. 27. toukokuuta 1999 Pariisi) on ranskalais-yhdysvaltalainen näyttelijä ja malli.
Hän on työskennellyt muun muassa Chanelille ja Burberrylle. Depp on toiminut vuodesta 2016 Chanelin mainoskasvona, ja hänet tunnetaan myös yhtenä Karl Lagerfeldin muusista.
Yksityiselämä.
Deppin äiti on ranskalainen laulaja, näyttelijä ja malli Vanessa Paradis ja isä yhdysvaltalainen näyttelijä-muusikko Johnny Depp. Hänellä on pikkuveli, John "Jack" Christopher Depp III.
Depp on kertonut kärsineensä teini-ikäisenä anoreksiasta, mutta on sittemmin toipunut sairaudesta.
Robin Quaison

Robin Kwamina Quaison (s. 9. lokakuuta 1993 Tukholma) on ruotsalainen jalkapalloilija, pelipaikaltaan hyökkääjä. Hän on pelannut kotimaansa lisäksi Italian, Saksan, Saudi-Arabian ja Kreikan sarjoissa. Hän on pelannut Ruotsin A-maajoukkueessa 52 ottelua.
Quaison pelasi AIK:n junioreissa mutta aloitti aikuisten sarjoissa liigauransa lainalla Väsby Unitedissa vuonna 2011. Ruotsin pääsarjassa Allsvenskanissa hän pelasi AIK:n joukkueessa 51 ottelua ja teki niissä seitsemän maalia vuosina 2012–2014. Hän pelasi Eurooppa-liigassa kuusi ottelua kaudella 2012–2013. Kesällä 2014 hän siirtyi italialaisseura Palermoon, jossa hän pelasi 66 Serie A:n ottelua ja teki niissä seitsemän maalia.
Tammikuussa 2017 Quaison siirtyi saksalaisseura 1. FSV Mainz 05:een. Ensimmäisen maalinsa Bundesliigassa hän teki maaliskuussa 2017 Darmstadtia vastaan. Ensimmäisellä täydellä kaudellaan 2017–2018 hän pelasi 24 bundesliigaottelua ja teki niissä neljä maalia. Kaudella 2018–2019 hän pelasi 28 bundesliigaottelua ja teki niissä seitsemän maalia. Kaudella 2019–2020 hän pelasi Bundesliigassa 32 ottelua, joista avauskokoonpanossa 31, ja teki niissä 13 maalia, millä hän oli joukkueensa paras maalintekijä. Kaudella 2020–2021 hän pelasi 28 bundesliigaottelua ja teki niissä kuusi maalia. Heinäkuussa 2021 Quaison solmi kolmen vuoden sopimuksen Dammamin kaupungissa pelaavan Saudi-Arabian pääsarjajoukkue Al-Ettifaqin kanssa. Kaudella 2024–2025 hän pelasi Kreikan Superliigassa Aris Thessalonikin joukkueessa 11 liigaottelua.
Quaison kuului joukkueeseen, joka voitti alle 21-vuotiaiden Euroopan-mestaruuden 2015. Hän pelasi myös Rio de Janeiron olympialaisissa 2016. Ruotsin A-maajoukkueessa hän pelasi ensimmäisen ottelunsa tammikuussa 2013 Pohjois-Koreaa vastaan ja teki ensimmäisen maaottelumaalinsa kolme päivää myöhemmin Suomea vastaan. Vuonna 2014 hän pelasi kaksi maaottelua ja vuonna 2015 yhden mutta palasi maajoukkueeseen seuraavan kerran vasta syksyllä 2018. Kesän 2021 EM-kilpailuissa hän tuli vaihdosta kentälle kahdessa ensimmäisessä alkulohko-ottelussa, pelasi avauskokoonpanossa kolmannessa ottelussa ja tuli jatkoajalla vaihdosta kentälle tappiollisessa neljännesvälieräottelussa Ukrainaa vastaan. Quaison on syyskuun 2025 loppuun mennessä pelannut 52 maaottelua ja tehnyt niissä 14 maalia, joista viisi EM-kilpailujen karsinnoissa. Viimeksi hän on pelannut maajoukkueessa marraskuussa 2023.
Järvenkylä (Perniö)

Järvenkylä (; vanh. suom. "Trespyöli") on kylä Salon kaupungin Perniössä. Kylä sijaitsee kunnan lounaisosassa Makarlanjärven rannalla.
Järvenkylän naapurikylät ovat Germundsvidja, Strömma, Skoila ja Makarla. Järvenkylän kyläalue ulottuu Makarlanjärveltä Kituutussuolle. Kylän pohjoisosa on mäkistä metsämaata ja kylän pellot sijaitsevat Palomäen ja Makarlanjärven välisellä alueella, jonne kylän asutus on myös sijoittunut. Järvenkylä on keskiaikainen uudisasutuskylä ja se koostui pitkään Träskbölen yksinäistilasta, joka oli ratsutila. Kylässä on ollut kolme torppaa ja mäkitupa, jotka itsenäistyivät 1920- ja 1930-lukujen aikana. Lisäksi kantatilasta on lohkottu yksi tila.
Kaikkia kylän taloja ei enää asuteta, eikä pienellä kylällä ole koskaan ollut palveluita. Järvenkylästä on etsitty 1980-luvulla malmia tuloksetta. Kylän pohjoisosaan on rakennettu pieni tuulipuisto.
Törmäysvyöhyke

Törmäysvyöhyke tai kokoonpainuva vyöhyke (engl. "crumple zone") on auton korin osa, joka on suunniteltu painumaan hallitusti kokoon törmäystilanteessa. Sen tarkoitus on absorboida törmäysenergiaa ja estää sitä siirtymästä matkustamo-osaan, joka puolestaan on nykyaikaisessa autossa suunniteltu mahdollisimman jäykäksi.
Historia.
Idean kokoonpainuvasta törmäysvyöhykkeestä patentoi vuonna 1937 itävaltalainen Béla Barényi, joka työskenteli myöhemmin Mercedes-Benzillä insinöörinä. Patentti DBP 854.157 kehittyneemmästä kokoonpainumisvyöhykkeestä rekisteröitiin vuonna 1952. Ensimmäinen automalli, jossa patentin mukainen rakenne otettiin käyttöön oli Mercedes-Benz W111, joka esiteltiin vuonna 1959.
Peter van Dalen

Peter van Dalen (s. 3. syyskuuta 1958) on alankomaalainen kristillistä liittoa edustava poliitikko ja Euroopan parlamentin jäsen vuosina 2019–2023. Euroopan parlamentissa van Dalen on pyrkinyt edistämään uskonnonvapautta. Hän on perustellut toimintansa kumpuavan omasta kristillisestä vakaumuksestaan. Van Dalen on auttanut pakistanilaista jumalanpilkkasyytteellä kuolemantuomion saanutta kristittyä Asia Bibiä ja hänen asianajajaansa saamaan turvapaikan. 
Van Dalen on usein esittänyt vaatimuksia, että uskonnonvapaudelle tulisi antaa huomattavampi asema Euroopan unionin ulkopolitiikassa. Toimiessaan Euroopan unionin suhteista Intiaan vastaavassa valiokunnassa hän kritisoi Intian kansanpuoluetta väkivaltaisuuksista uskonnollisia vähemmistöjä vastaan. 
Van Dalen on ehdottanut mahdollisiksi toimenpiteiksi uskonnonvapautta rajoittavia valtioita vastaan muun muassa suurlähettiläiden kutsumisen pois, kauppasopimusten jäädyttämisen ja kehitysavun lakkauttamisen. Hän on kritisoinut Euroopan valtioita vastentahtoisuudesta puuttua ulkomailla tapahtuviin uskonnollisiin vainoihin sekä minareettien ja uskonnollisten symboleiden kieltämisestä.
Transandinen rautatie

Transandinen rautatie on vuonna 1910 liikenteelle avattu ja vuonna 1984 lakkautettu Andien poikki Argentiinasta Chileen vedetty rautatie. Se oli pituudeltaan 248 kilometriä ja sen kulki Argentiinan Mendozasta Chilen Los Andesiin. Rautatie yhdisti ensimmäisenä rautatielinjana Etelä-Amerikassa Atlantin ja Tyynen valtameren. Se oli samalla osa Buenos Airesin ja Valparaison välistä suhteellisen suoraa rautatielinjausta. Sen ideana oli välttää vaarallinen merireitti Magalhãesinsalmen kautta. 
Rautatie kulki Uspallatan solan kautta. Rautatien korkein kohta oli 3,2 kilometrin mittaisen Cumbren tunnelin lähistöllä yli 3176 metrin korkeudessa Argentiinan Puente del Incan ja Chilen El Portillon välillä. Suurin jyrkkyys radalla oli kahdeksan prosenttia. Rautatie oli loppuvaiheessa sähköistetty. Nykyään se on osittain purettu, mutta säilyttämistä on vaadittu. 
Matka Buenos Airesista Valparaisoon transandisen rautatien kautta kesti 1930-luvulla 38 tuntia.
Radan rakentaminen alkoi jo vuonna 1887, ja rakennusyhtiönä toimi chiläisten Clark-veljesten yhtiö. Rautatie oli sittemmin Argentiinan ja Chilen valtioiden omistuksessa. 
Aiheesta muualla.